jkorsvik/nowiki_second_scrape_merged huggingface dataset:
Corona Extra

Corona Extra er et meksikansk ølmerke produsert av Grupo Modelo. Produksjonen av Corona startet i 1925 i Mexico by. I dag blir Corona produsert på bokser og glassflasker i varierende størrelser. De vanligste er glassflasker på 325 ml med en alkoholstyrke på 4,5 %. Den lille 250 ml-utgaven av Corona Extra blir kalt for «Coronita». Den større flasken på 940 ml kalles for «Familiar». Nasjonalt produseres det også Corona Extra på 355 ml-flasker.


== Corona Extra ==
Den mest kjente ølypen i Corona-serien internasjonalt er Corona Extra. Den blir eksportert til over 150 land. Eksportutgaven av Corona Extra kommer i 330 ml glassflasker og inneholder 4,6 % alkohol. Ølet er fremstilt av byggmalt, antioksidanter E300 og stabilisator E405.


== Corona Light ==
Corona Light ble introdusert på slutten av 80-tallet og var det første «light»-øl av typen lager som ble produsert av Grupo Modelo. Corona Light er et lavkaloriøl og består av omtrent 30 % mindre kalorier enn Corona Extra.


== Drikkemåte ==
Corona drikkes ofte «gjennom» en båt lime eller sitron. Dette gjorde de tidlig i Mexico, for å hindre at fluer skulle komme ned i flasken. Dette har blitt en viktig del av Corona, grunnet den friske smaken.


== Gluten ==
Selv om Corona inneholder lite gluten, er det ikke merket glutenfritt eller lisensiert med Crossed Grain-symbolet. Norges Cøliakiforbund anbefaler de som er diagnostisert med cøliaki eller glutenintoleranse å holde seg til glutenfrie ølsorter.


== Bildegalleri ==

		
		


== Referanser ==


== Eksterne lenker ==
(en) Offisielt nettsted 
(de) Offisielt nettsted 
(en) Corona (beer) – kategori av bilder, video eller lyd på Commons
Stig-André Berge

Stig-André Berge (født 20. juli 1983 i Oslo) er en norsk olympisk bryter som representerer Oslo bryteklubb. Berge bryter i 66-kilosklassen nasjonalt og i 60-kilosklassen internasjonalt, i bryte-stilarten gresk-romersk. 
Berge kvalifiserte seg til Sommer-OL 2008 i Beijing, i april samme år. Første OL-kamp, tapte han mot Nurbakyt Tengizbayev fra Kasakhstan. Han tapte også første OL-kamp mot Hasan Aliyev fra Aserbajdsjan under Sommer-OL 2012 i London.
Under Sommer-OL 2016 i Rio de Janeiro vant han bronsefinalen mot Rövşən Bayramov fra Aserbajdsjan, etter å ha tapt semifinalen mot sølvvinner Shinobu Ota fra Japan. I perioden 1999 - 2002 var Berge elev ved NTG Bærum. Han har også jobbet som trener på NTG i noen år.Berge er bosatt på Rødtvet i Oslo.


== OL-medaljer ==
2016  Rio de Janeiro -  Bronse i Gresk-romersk stil 59 kg


== VM-medaljer ==
2014 –  Tasjkent –  Sølv i 60 kg


== EM-medaljer ==
2007 –  –  Bronse i 60 kg
2018 -  -  Sølv i 63 kg
2019 -  -  Sølv i 63 kg


== Andre meritter ==
Verdenscup-gull fra 2007
Kongepokal fra 2005 og 2008 samt tretten nasjonale titler.


== Medaljer i norske mesterskap ==


== Referanser ==


== Eksterne lenker ==
(no) Offisielt nettsted 
(en) Stig Andre Berge – kategori av bilder, video eller lyd på Commons 

(no) Stig-André Berge – Profil og medaljeoversikt hos Norges Bryteforbund
(en) Stig-André Berge – Olympics.com 
(en) Stig-André Berge – Olympic.org 
(en) Stig-André Berge – Olympedia 
(en) Stig-André Berge – Sports-Reference (OL-resultater – arkivert) 
(en) Stig-André Berge – FILA
Jeffrey Lee

Jeffrey Lee (født 1971) er det eneste medlemmet av den aboriginske Djok-stammen, og er oppsynsmann for Koongarra urandepositum. Landet som eies av stammen er omgitt av Kakadu nasjonalpark. 
Lee har blitt berømt fordi han nekter å selge området til den franske energileverandøren Areva som ønsker å grave ut 14 000 tonn uran verd mer enn fem milliarder amerikanske dollar.
Han ønsker å beskytte det økologisk følsomme området fordi det er vakkert og har hellige steder som ikke bør forstyrres.
Han sier at pengene ikke frister, da han har en jobb og kan kjøpe mat.


== Eksterne lenker ==
(en) «Sole survivor sitting on a $5b fortune», fra The Sydney Morning Herald
Harmony (ISS-modul)

Harmony (tidligere kjent som Node 2) er en modul på Den internasjonale romstasjonen (ISS). Modulen ble skutt opp 23. oktober 2007 med den amerikanske romfergen Discovery (STS-120). Harmony fungerer som et sentralt tilkoblingspunkt for de vitenskapelige laboratoriemodulene Columbus (europeisk), Destiny (amerikansk) og Kibō (japansk).
Harmony ble bygget av det italienske selskapet Alcatel Alenia Space etter en avtale mellom NASA og ESA. Modulen ble transportert med lastefly fra Torino, Italia til John F. Kennedy Space Center, Florida i 2003 hvor den ble klargjort for oppskytning og lastet på romfergen Discovery som tok den med opp i bane til romstasjonen under STS-120 i 2007.


== Se også ==
Den internasjonale romstasjonen
Liste over byggingen av ISS
Tundrametallibelle

Tundrametallibelle er en øyenstikker som tilhører familiegruppen glanslibeller (Corduliidae). 


== Utbredelse ==
Tundrametallibelle er utbredt bare aller lengst nord i Europa, Asia og Alaska. Den finnes såvidt inn i nordlige Sverige og Finland. I Norge er den funnet bare lengst nordøst i Finnmark. Antall reproduserende individ er antakelig under 2000. Klimaendringer kan slå negativt ut for arten, likeså forurensning av lokalitetene fra nærliggende industrivirksomhet i Russland. Luftforurensningen i form av svoveldioksid og tungmetaller fra Nikel og Zapoljarnyj er størst i de nordøstlige delene av Sør-Varanger (Berglen et al. 2014), der også hovedtyngden av den kjente norske bestanden er påvist.


== Utseende ==
Kjønnene er ganske like. Fargen er metallglinsende svakt grønnlig, nesten helt svart. Foran på hodet, mellom øynene, er det to gule flekker. Hannen kan skilles fra andre hanner i familiegruppen på den særpregete «tangen» (anal-vedheng), bakerst på bakkroppen.
Vingene holdes i en rett vinkel ut fra kroppen i hvile. Vingespennet er mellom 65 og 70 millimeter.  


== Levevis ==
Nymfen lever på bunnen langs bredden i grunne vannhull og mindre vann. Det fleste nordiske funn av nymfer er gjort like ved tregrensen.   
Eggene legges i vann. Utviklingen er trolig flere år.  De voksne (imago) øyenstikkerne finnes vanligvis ikke langt fra stedet der de levde som nymfe.
Flygetiden er i juli og august.
Tundrametallibelle har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller noe, der den kan klatre opp over vannflaten. Her blir den hengende, mens huden revner på ryggsiden. Den nyklekte øyenstikkeren blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.


== Referanser ==


== Litteratur ==
Kjærstad, Gaute; Andersen, Trond; Olsvik, Hans A. og Brittain, John E. 2010. Døgnfluer, øyenstikkere, steinfluer og vårfluer. Ephemeroptera, Odonata, Plecoptera, Trichoptera. i Norsk rødliste for arter 2010. Artsdatabanken. Side 227-234.
Olsvik, Hans. & Dolmen, Dag. 1992. Distribution, habitat, and conservation status of threatened Odonata in Norway. Fauna norv. B. 39. Side 1-21.
Sahlén, Göran. 1996. Sveriges Trollsländor. Feltbiogerna. 165 sider. ISBN 91-85094-43-9


== Eksterne lenker ==
(en) Tundrametallibelle i Encyclopedia of Life 
(en) Tundrametallibelle i Global Biodiversity Information Facility 
(no) Tundrametallibelle hos Artsdatabanken 
(sv) Tundrametallibelle hos Dyntaxa 
(en) Tundrametallibelle hos Fauna Europaea 
(en) Tundrametallibelle hos ITIS 
(en) Tundrametallibelle hos NCBI 
(en) Kategori:Somatochlora sahlbergi – bilder, video eller lyd på Wikimedia Commons 
Tundrametallibelle – www.nhm.uio.no/norodo/  – Et norskspråklig nettsted om norske øyenstikkere.
Vattenfall

Vattenfall AB er en svensk statlig produsent av elektrisk energi. Selskapet eier en rekke kraftverk i flere land. I Sverige står kjernekraft og vannkraft for en stor del av selskapets kraftproduksjon, mens det i Tyskland (gjennom datterselskapet Vattenfall Europe) og Polen satser mye på kullkraft.
Vattenfall ble grunnlagt i 1909 under navnet Kungliga Vattenfallsstyrelsen.
Selskapets øverste direktør er Magnus Hall.


== Eksterne lenker ==
Offisielt nettsted 
(en) Vattenfall – kategori av bilder, video eller lyd på Commons 
(en) Vattenfall – galleri av bilder, video eller lyd på Commons
El-Ghad

Morgendagpartiet (arabisk:حزب الغد Hizb al-Ghad eller al-ghad) er et aktivt politisk parti i Egypt som ble offisielt godkjent i oktober 2004. Al-ghad er et liberalt sentrumsparti som arbeider aktivt for å utvide den politiske deltakelsen og for fredelig maktskifte. 
Partiet har noen representanter i det egyptiske parlamentet (maglis al-shaab, folkeforsamlingen). Partiet har ingen representanter i det egyptiske overhuset, (maglis al-shura, rådgivningsforsamlingen) og boikottet valgene til overhuset våren 2007. 
Ved det første landsmøte som ble holdt i oktober 2004 ble Ayman Nour, et parlamentsmedlem og praktiserende advokat valgt til partileder. Partiet ble grunnlagt av tidligere medlemmer av partiet wafd. Partiet ble opprettet for å representere et liberalt demokratisk perspektiv med sterk interesse for menneskerettighetsspørsmål. Partiformannen ble fengslet 24. desember 2005, men fortsetter formelt som partiformann. 


== Aktiviteter ==
Partiet har langt færre medlemmer enn de andre offisielle egyptiske partiene, men tiltrekker seg unge aktivister og ser på seg selv som en del av den egyptiske demokratibevegelsen. I Kairo arrangerer unge medlemmer og sympatisører ofte mindre punktmarkeringer der de blant annet krever løslatelse av Ayman Nour. Mange av de yngre medlemmene er også aktive i demokratibevegelsen kifaya, selv om partiet deltok i presidentvalget i 2005 som demokratibevegelsen aktivt boikottet.


== Eksterne lenker ==
Offisielt nettsted
Bradley Fighting Vehicle

En Bradley Fighting Vehicle kan sikte til følgende militære kjøretøy: 

Stormpanservognen M2 Bradley
Oppklaringsvognen M3 Bradley
Jenni Dahlman

Jenni Maria Dahlman (født 27. oktober 1981 i Pikis i Finland) er en finsk sprangrytter og tidligere modell.
Dahlman startet som modell da hun var fjorten, og ble nummer to i Miss Finland i 2000. Et år senere vant hun Miss Scandinavia, og samme år kom hun på tredjeplass i Queen of the Year i Kuala Lumpur, Malaysia. Hun snakker flytende finsk, svensk og engelsk.I 2005 sluttet hun som modell og begynte med sprangridning. Hun er deleier og en av grunnleggerne av den private klubben Bläk, som åpnet i Helsingfors i oktober 2007.Dahlman giftet seg med Formel 1-føreren Kimi Räikkönen i Tavastehus 31. juli 2004. Paret ble skilt i 2012.


== Referanser ==
Rhinfallet

Rhinfallet (tysk: Rheinfall) er en foss i elva Rhinen i Sveits, ca. 25 km etter elvas utløp fra Bodensjøen. Den ligger i kommunene Neuhausen am Rheinfall og Laufen-Uhwiesen nær byen Schaffhausen og grensa mot Tyskland. Den har en fallhøyde på 23 meter og er 150 meter bred. Gjennomsnittlig vannføring på 250 m³/s vinterstid og 700 m³/s i sommermånedene. 

		
		
		


== Eksterne lenker ==
Offisielt nettsted 
(en) Rhine Falls – kategori av bilder, video eller lyd på Commons 
(en) Rheinfall – galleri av bilder, video eller lyd på Commons 
Rhinfallets nettsted – rhinefalls.com Arkivert 15. oktober 2015 hos Wayback Machine.
Informasjon og bilder – www.about.ch
Klonazepam

Klonazepam er et meget potent legemiddel i gruppen benzodiazepiner. Det har en muskelavslappende, (sedativum) beroligende og (anxiolytikum) angstdempende effekt. Etter at restriksjoner i bruken av flunitrazepam (Rohypnol) har blitt iverksatt, brukes klonazepam i økende grad som rusmiddel.
I Norge, Australia, Belgia, Brasil, Bulgaria, Canada, Colombia, Costa Rica, Kroatia, Tsjekkia, Danmark, Tyskland, Ungarn, Irland, Italia, Mexico, Argentina, Portugal, Peru, Sør-Afrika og Spania markedsføres Klonazepam under følgende preparatnavn:

RivotrilI India, Sør-Korea og andre deler av Europa markedsføres Klonazepam under følgende preparatnavn:

LinotrilClonotrilI USA markedsføres Klonazepam under følgende preparatnavn:

KlonopinKlonazepam finnes i forskjellige doser, 0,125 mg, 0,25 mg, 0,5 mg, 1 mg og 2 mg. I Norge finnes det to forskjellige doser med klonazepam (Rivotril), 0,5 mg og 2 mg.
Klonazepam produseres i dag av legemiddelfirmaet Cheplapharm som ligger i Hauptsitz i Deutschland/Tyskland.


== Farmakologiske egenskaper ==
Se artikkel om benzodiazepiner for virkningsmekanisme og bivirkninger
Klonazepam er mer potent enn diazepam. Bruksområdet er i utgangspunktet det samme som for andre benzodiazepiner, men det brukes mest i behandling av epilepsi, og i motsetning til de andre benzodiazepinene mer i langtidsbehandling. Langvarig bruk frarådes likevel i utgangspunktet på grunn av stor fare for tilvenning og avhengighet. Antakelig er det best egnet som tilleggsmedikasjon i noen uker dersom en pasient har behov for å bytte antiepileptikum. Det er likevel aldri blitt dokumentert misbruk eller tilvenning av klonazepam hos epilepsipasienter. Klonazepam har trolig også effekt på nevrotransmitteren serotonin, og det er derfor postulert at medikamentet kan ha en særlig rolle i behandlingen av angst, men dette er ikke tilstrekkelig dokumentert.


== Misbruk ==
Klonazepam er ettertraktet som rusmiddel. Selv om medikamentet er lite toksisk i seg selv, vil det kunne forsterke effekten av opioider og alkohol, og bidra blant annet til demping av respirasjonen. 


== Referanser ==


== Eksterne lenker ==
SPC Rivotril
Hochrhein

Hochrhein («Høyrhinen») er navnet brukt i Tyskland på den delen av elven Rhinen som renner vestover fra grensesjøen Bodensjøen til byen Basel i Sveits, 
I vest utgjør Rhinen grensen mellom Tyskland og Sveits, mens i øst har Sveits også områder nord for Rhinen. Her omgir landet den tyske enklaven Büsingen og Rhinfallet.
Strekningen måler 170 km (målt fra Konstanz til Basel), og utgjør en av de fire tyske delene av Rhinen (Hochrhein, Øvre Rhinen, Midtre Rhinen og Nedre Rhinen).
I Sveits refererer lignende navn til andre deler av elven.
Ved byen Schaffhausen ligger fossen Rhinfallet, Europas største foss


== Referanser ==


== Eksterne lenker ==
Bilder fra Hochrhein Arkivert 6. februar 2009 hos Wayback Machine.
Firflekkbredlibelle

Firflekkbredlibelle er en libelle som tilhører familiegruppen libeller (Libellulidae). 


== Utbredelse ==
Firflekkbredlibelle er utbredt i det meste av Europa, Asia og Nord-Amerika.  Finnes i Danmark, Sverige og Finland.  I det sørlige Norge, nord til Troms, men mangler i høyfjellet.


== Utseende ==
Kjønnene er ganske like. Fargen er lys grå-brun til svart, bakkroppen har gule flekker på siden. Eldre hanner har en ofte en mer grå enn svart farge på bakkroppen. Hunnens bakkropp er ganske bred og flat.
Vingene holdes i en rett vinkel ut fra kroppen i hvile. Hver vinge har en mørk flekk midt på, i fremkanten (ved nodus), herav kommer navnet firflekkbredlibelle. Vingespennet er mellom 65 og 85 millimeter.  


== Levevis ==
Firflekkbredlibelle er en av de vanligste øyenstikkerne. Nymfene lever i vann, dammer  eller myrtjern i lavlandet, opp til 600 moh.   De voksne (imago) øyenstikkerne finnes vanligvis ikke langt fra stedet der de levde som nymfe, gjerne ved bukter eller viker av større innsjøer, men også i myrområder.   
Eggene i vann. Utviklingen tar 1-3 år. Nymfen overvintrer, delvis nedgravd, blant vegetasjonen eller ved røttene. De voksne (imago) øyenstikkerne finnes vanligvis ikke langt fra stedet der de levde som nymfe.
Flygetiden er fra slutten av mai til september, men vanligst om forsommeren.
Firflekkbredlibelle har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller noe, der den kan klatre opp over vannflaten. Her blir den hengende, mens huden revner på ryggsiden. Den nyklekte øyenstikkeren blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.


== Bildegalleri ==

		
		
		
		


== Referanser ==


== Kilder ==
Holmen, M. & H. Pedersen. 1995. Odonata i Danmark, foreløbig status 1995. Nordisk Odonatologisk forum. Vol 2,  side 4
Olsvik, Hans. 1996. Øyenstikkere i Møre & Romsdal, VestNorge, status for atlasprosjektet pr. 1995 Nordisk Odonatologisk forum. Vol 2,  side 16
Sahlén, Göran. 1996. Sveriges Trollsländor. Feltbiogerna. 165 sider. ISBN 91-85094-43-9


== Eksterne lenker ==
(en) firflekkbredlibelle i Encyclopedia of Life 
(en) firflekkbredlibelle i Global Biodiversity Information Facility 
(no) firflekkbredlibelle hos Artsdatabanken 
(sv) firflekkbredlibelle hos Dyntaxa 
(en) firflekkbredlibelle hos Fauna Europaea 
(en) firflekkbredlibelle hos ITIS 
(en) firflekkbredlibelle hos NCBI 
(en) Kategori:Libellula quadrimaculata – bilder, video eller lyd på Wikimedia Commons 
(en) Libellula quadrimaculata – galleri av bilder, video eller lyd på Wikimedia Commons 
Libellula quadrimaculata – detaljert informasjon på Wikispecies 
Firflekkbredlibelle – www.nhm.uio.no/norodo/  – Et norskspråklig nettsted om norske øyenstikkere.
YaST

YaST («Yet another Setup Tool») er et SUSE-verktøy for å håndtere installasjon av programvarepakker, konfigurasjon av maskin- og programvare, oppgradering og oppdatering.
YaST er også et overbygg til rpm-baserte pakkesystemer.


== Referanser ==


== Eksterne lenker ==
(en) Offisielt nettsted 
(en) YaST – kategori av bilder, video eller lyd på Commons
Teorien om det knuste vinduet

Teorien om det knuste vinduet går ut på at mindre ubehageligheter vil utvikle seg til større problemer dersom de ikke blir gjort noe med. Et eksempel på dette er dersom noen knuser et vindu og ser at det ikke snart blir reparert, er det et signal om at det er OK å knuse flere vinduer og kanskje i tillegg gjøre ytterlige skade på bygningen. 
Teorien har blitt brukt som hjelpemiddel i kampen mot kriminalitet, blant annet i New York på 1990-tallet, da man ble strenge på å straffe og forebygge selv hva noen så på som mindre alvorlige handlinger, som urinering på gaten eller tilgrising av frontruter på biler. Kriminaliteten i New York og USA generelt gikk sterkt tilbake på 1990-tallet etter å ha steget dramatisk siden 1960-årene.
Superbruker

Superbrukeren (eller root) er administrasjonsbrukerkontoen på Unix-liknende datasystemer.
Denne brukerkontoen har absolutte privilegier og burde derfor ikke benyttes som en vanlig brukerkonto til vanlige ikke-administrative oppgaver.


== Sikkerhet ==
Bakgrunnen for at superbrukeren skilles ut fra vanlige brukerkontoer er sikkerhetsmessige konsekvenser av å kjøre programmer som superbruker.
Dersom man kjører kommandoer med absolutte privilegier, kan enkle typografiske feil føre til fatale konsekvenser som kan være svært tidkrevende og vanskelige (eller umulige) å rette opp igjen.
En annen sikkerhetsmessig årsak til å skille ut superbruker er at det er mulig å kjøre annen maskinkode ved å forårsake en buffer overflow i et program som allerede kjører med absolutte privilegier. Noe som betyr at alle programmer som kjører med absolutte privilegier er en grunnleggende kilde til sikkerhetsproblemer i datasystemer. På Unix-systemer kjører derfor systemkritiske tjenester, slik som httpd, under en unik brukerkonto med begrensede privilegier.


== Se også ==
Rotkatalog
Linux
Unix
Birsig

Birsig er en liten elv som har sitt utspring øst i Frankrike, nær den sveitsiske grensen. Birsig er ca. 21 km lang, og har et nedslagsfelt på om lag 81 km². Den krysser grensen mellom Frankrike og Sveits flere ganger gjennom Birsigdalen, og renner gjennom byen Basel, der den munner ut i Rhinen fra venstre.
Birsing rant opprinnelig åpent gjennom Basel, men i dag er bredden bygd opp for å unngå vannskade på husene. Elven renner like ved husene i den lavere delen av byen, der mange broer er overbygd. Den tok tidligere imot kloakk fra husene, noe som var en kilde til kolera og tyfus. 
I dag er Birsig stort sett overbygd i Basel, og det er bare et par hundre meter rundt dyreparken i byen at man kan se elven under åpen himmel.


== Referanser ==
Modgunn

Modgunn eller Modgud (norrønt Móðguðr) er nevnt som Gjallarbruas vokter i den norrøne mytologien. Hun omtales kun en gang, nærmere bestemt i Snorre-Edda i samband med Hermods ritt til Hel for å fri Balder fra dødsriket.
I Gylvaginning berettes at Modgunn som broens vokterske spurte Hermod om hans navn og ætt, og fortalte at dagen før hadde «fem fylker døde menn» ridd over broen, «men broen dundrer ikke mindre under deg alene, og ikke har du døde menns hudfarge. Hvorfor rir du her på Hel-veien?» Han forklarte at han var underveis til Hel for å finne Balder, og hun svarte at Balder alt hadde krysset Gjallerbroen, og at Hel-veien lå nord og ned.Uttrykket «nord og ned» som synonymt med «gå til helvete», dvs. «gå fullstendig galt», har holdt seg i norsk til denne dag.

En þat er at segja frá Hermóði at hann reið níu nætr døkkva dala ok djúpa svá at hann sá ekki fyrr en hann kom til árinnar Gjallar ok reið á Gjallarbrúna. Hon er þökt lýsigulli. Móðguðr er nefnd mær sú er gætir brúarinnar. Hon spurði hann at nafni eða ætt ok sagði at hinn fyrra dag riðu um brúna fimm fylki dauðra manna, "en eigi dynr brúin jafnmjök undir einum þér, ok eigi hefir þú lit dauðra manna. Hví ríðr þú hér á Helveg?" Hann svarar at "ek skal ríða til Heljar at leita Baldrs. Eða hvárt hefir þú nakkvat sét Baldr á Helvegi?" En hon sagði at Baldr hafði þar riðit um Gjallarbrú, "en niðr ok norðr liggr Helvegr."


== Referanser ==


== Eksterne lenker ==
Snorre-Edda «Gylvaginning» 49-50
Julie Jørgensen

Julie Jørgensen (født 2. februar 1983) er en norsk journalist. Jørgensen var redaktør for radiOrakel fra 2004 til 2005. Senere har hun jobbet med radio og tv-produksjon. Hun er barnebarnet til Mosse Jørgensen.
I august 2015 skrev Jørgensen artikkelen «Jeg jobbet i det tyske mirakelet og fikk gratis brus» i Manifest Tidsskrift. Her kritiserer hun Tysklands arbeidsmarkedspolitkk.


== Referanser ==
Epiphany

Epiphany er en nettleser for skrivebordsmiljøet GNOME. Den er også tilgjengelig for Mac OS og er en etterfølger av Galeon.
Epiphany benytter Webkit som utvikles av Apple med flere for å vise nettsider. Den tilbyr en GNOME integrert front til Webkit. Epiphany støtter fanebasert surfing, cookie-håndtering, popup-blokkering og et utvidelsesystem. Vanlige utvidelser er tilgjengelig med programvarepakken epiphany-extensions.
Mens det fleste nettlesere har et hierarkisk katalogbasert favorittsystem, bruker Epiphany kategoriserte favoritter, hvor en enkelt favoritt kan eksistere i flere kategorier. Spesielle kategorier inkluderer favoritter som blir ofte brukt og bokmerker som ennå ikke har blitt kategorisert. Et lignende favoritt-system er planlagt for Firefox 3.0.
Epiphany ble utviklet fra Galeon av Marco Pesenti Gritti (som også startet Galeon) med mål om å lage et fullstendig GNOME tilpasset nettleser og en enkelt brukeropplevelse. Som et resultat har ikke Epiphany egne tema-innstillinger. Som Firefox bruker det GNOME's innstillinger som er spesifisert i GNOME Control Center.


== Se også ==
Linux


== Eksterne lenker ==
Offisielt nettsted 
(en) GNOME Web – kategori av bilder, video eller lyd på Commons Galeon historiske hjemmeside (engelsk) som dekker avgjørelsen om å splitte utviklingen.
GNOME retningslinjer for samhandling med mennesker (engelsk)